U-I-136/25
Natisni
Opravilna št.:
U-I-136/25
Datum odločitve:
29. 10. 2025
ECLI:
ECLI:SI:USRS:2025:U.I.136.25
Akt:
Zakon o volitvah v Državni zbor (Uradni list RS, št. 109/06 – uradno prečiščeno besedilo, 23/17, 29/21 in 12/24) (ZVDZ), 20., 23., 32., 44., 47., 78., 79.a, 81., 82., 83., 90., 91., 92., 93., 105. in 110. čl
Izrek:
Pobuda za začetek postopka za oceno ustavnosti 20., 23., 32., 44., 47., 78., 79.a, 81., 82., 83., 90., 91., 92., 93., 105. in 110. člena Zakona o volitvah v Državni zbor (Uradni list RS, št. 109/06 – uradno prečiščeno besedilo, 23/17, 29/21 in 12/24) se zavrne.
Evidenčni stavek:
Ustavno sodišče pobudo za začetek postopka za oceno ustavnosti (in zakonitosti) zavrne, če od odločitve ni pričakovati rešitve pomembnega pravnega vprašanja.
Geslo:
1.5.51.1.5.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrnitev pobude - Ker ne odpira pomembnega vprašanja.
Pravna podlaga:
Člen 26.2, Zakon o Ustavnem sodišču [ZUstS]
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Mihael Bellis, Ljubljana
Datum vloge:
23. 9. 2025
Vrsta odločitve:
sklep
Vrsta rešitve:
zavrnitev
Dokument:
US34266
Dokument v PDF obliki:
U-I-136-25.pdf
145 KB
Prenesite datoteko
U-I-136/25-5
29. 10. 2025
SKLEP
Ustavno sodišče je v postopku za preizkus pobude Mihaela Bellisa, Ljubljana, na seji 29. oktobra 2025
sklenilo:
Pobuda za začetek postopka za oceno ustavnosti 20., 23., 32., 44., 47., 78., 79.a, 81., 82., 83., 90., 91., 92., 93., 105. in 110. člena Zakona o volitvah v Državni zbor (Uradni list RS, št. 109/06 – uradno prečiščeno besedilo, 23/17, 29/21 in 12/24) se zavrne.
OBRAZLOŽITEV
1. Pobudnik izpodbija v izreku navedene člene Zakona o volitvah v Državni zbor (v nadaljevanju ZVDZ). Zatrjuje, da ustvarjajo normativno okolje, ki sistemsko privilegira obstoječe politične elite, ter postavljajo nesorazmerne, diskriminatorne ovire za vstop neodvisnih državljanov v politično areno. Navaja, da namerava na prihodnjih volitvah uresničiti svojo pasivno volilno pravico kot neodvisen kandidat, vendar naj bi mu Zakon preprečeval enakopravno udeležbo v političnem procesu. Členu 44 ZVDZ očita, da je v neskladju s 3., 10., 14. in 41. členom Ustave. Zatrjuje, da pogoj, da mora biti lista neodvisnih kandidatov podprta s podpisi tisoč volivcev v volilni enoti, iz političnega tekmovanja izključuje neodvisne državljane. Politične stranke naj bi kandidatne liste lahko vložile s podpisi treh poslancev, neodvisni državljani pa naj bi bili podvrženi logistično zahtevnemu in dragemu zbiranju podpisov. Šlo naj bi za očitno asimetrijo, ki naj bi postavljala neodvisne kandidate v bistveno slabši položaj. Pobudnik zatrjuje, da Zakon zahteva previsoko podporo, saj naj bi nekatere države zahtevale bistveno nižje število podpisov podpore. Vrhunec protiustavnosti naj bi bila zahteva po overitvi vsakega podpisa pred pristojnim organom, kar prinaša dodatno administrativno breme ter volivce sili v javno razkritje politične podpore. Členi 90, 91, 92 in 93 ZVDZ naj bi bili v neskladju z 80. členom Ustave, saj naj ne bi zagotavljali odločilnega vpliva volivcev na volilni izid. Člen 32 ZVDZ naj bi bil v neskladju s 14. in 41. členom Ustave ter 29. členom Konvencije o pravicah invalidov (Uradni list RS, št. 37/08, MP, št. 10/08 – MKPI), ker naj bi osebam, ki jim je bila odvzeta poslovna sposobnost, neposredno odvzel tudi pravico do kandiranja na volitvah. Členi 81, 82 in 83 ZVDZ naj bi bili v neskladju s 14., 41. in 43. členom Ustave, saj naj bi državljanom, ki stalno prebivajo v tujini in želijo tam glasovati, nalagali čezmerno oviro z obveznostjo, da morajo to trideset dni pred volitvami sporočiti Državni volilni komisiji. Člen 79a ZVDZ naj bi bil v neskladju z 41. in 43. členom Ustave, ker naj bi omogočal glasovanje z glasovalnimi napravami, ne da bi določal varnostne standarde za takšno glasovanje. Člena 78 in 110 ZVDZ naj bi bila v neskladju z 2. in 14. členom Ustave, ker naj ne bi upoštevala posebnih poklicnih skupin, ki nosijo orožje, in ker je kazen 600 EUR nesorazmerna. Člena 20 in 23 ZVDZ naj bi bila v neskladju s 14. in 62. členom Ustave ter 27. členom Mednarodnega pakta o državljanskih in političnih pravicah (Uradni list SFRJ, št. 7/71, in Uradni list RS, št. 35/92, MP, št. 9/92 – MPDPP), ker določata posebni volilni enoti in posebno zastopstvo v Državnem zboru zgolj italijanski in madžarski narodni manjšini, ne pa tudi drugim narodnim manjšinam. Člen 105 ZVDZ naj bi bil v neskladju s 23. in 25. členom Ustave, ker določa nerazumno kratek rok za vložitev pritožbe zoper zavrnitev liste kandidatov. Pobudnik predlaga začasno zadržanje 79.a člena ZVDZ in ugotovitev protiustavnosti vseh izpodbijanih členov ZVDZ.
2. Po drugem odstavku 26. člena Zakona o Ustavnem sodišču (Uradni list RS, št. 64/07 – uradno prečiščeno besedilo, 109/12, 23/20, 92/21 in 22/25 – v nadaljevanju ZUstS) Ustavno sodišče pobudo zavrne, če od odločitve ni pričakovati rešitve pomembnega pravnega vprašanja. Ko gre za oceno ustavnosti zakona oziroma oceno ustavnosti ali zakonitosti podzakonskega predpisa, sprejme pobudo za začetek takega postopka Ustavno sodišče torej le tedaj, če bo lahko na njeni podlagi odločilo o pomembnem ustavnopravnem vprašanju. Po oceni Ustavnega sodišča pobuda ne odpira pomembnih ustavnopravnih vprašanj, zato jo je Ustavno sodišče zavrnilo.
3. Zaradi navedene odločitve se Ustavno sodišče ni opredeljevalo do vprašanja, ali so izpolnjene procesne predpostavke za obravnavo pobude. Zaradi navedene odločitve Ustavnemu sodišču tudi ni bilo treba odločati o predlogu za začasno zadržanje 79.a člena ZVDZ.
4. Ustavno sodišče je sprejelo ta sklep na podlagi drugega odstavka 26. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10, 56/11, 70/17 in 35/20) v sestavi: predsednik dr. Rok Čeferin ter sodnice in sodniki dr. Matej Accetto, dr. Rajko Knez, dr. Neža Kogovšek Šalamon, dr. Špelca Mežnar, dr. Rok Svetlič, Marko Šorli in dr. Katja Šugman Stubbs. Sklep je sprejelo soglasno.
dr. Rok Čeferin
Predsednik